- Yaritilish
- <
- 9
- >

9
Xudaning Nuh bilen ehde tüzüshi
1 Xuda Nuh bilen uning oghullirigha bext-beriket ata qilip, ulargha mundaq dédi: —
«Siler jüpliship köpiyip, yer yüzini toldurunglar. ◘Yar. 1:28; 8:17. 2 Yer yüzidiki barliq janiwarlar, asmandiki barliq qushlar, barliq yer yüzide midirlap yürgüchiler we déngizdiki barliq béliqlarning hemmisi silerdin qorqup wehimide bolsun; bular qolunglargha tapshurulghandur. 3 Midirlap yüridighan herqandaq janiwarlar silerge ozuq bolidu; Men silerge kök otyashlarni bergendek, bularning hemmisini emdi silerge berdim. ◘Yar. 1:29. 4 Lékin siler göshni ichidiki jéni, yeni qéni bilen qoshup yémeslikinglar kérek. ◘Law. 3:17; 7:26; 17:14; 19:26; Qan. 12:23. 5 Qéninglar, yeni jéninglardiki qan tökülse, Men berheq uning hésabini alimen; herqandaq haywanning ilkide qéninglar bar bolsa Men uninggha töletküzimen; insanning qolida bar bolsa, yeni birsining qolida öz qérindishining qéni bar bolsa, Men uninggha shu qanni töletküzimen. ◘Mis. 21:12,28.
6 Kimki insanning qénini tökse,
Uning qénimu insan teripidin tökülidu;
Chünki Xuda insanni Öz süret-obrazida yaratqandur. ◘Yar. 1:27; Yigh. 4:13; Mat. 26:52; Weh. 13:10.
7 Emdi siler, jüpliship köpiyip, yer yüzide tarilip-tarqilip köpiyinglar». ◘Yar. 1:28; 8:17.
8-9 Andin Xuda Nuh bilen uning oghullirigha söz qilip mundaq dédi: — «Mana Özüm siler bilen we silerdin kéyin kélidighan ewladliringlar bilen, shundaqla siler bilen bille turghan herbir jan igisi, ucharqanatlar, mal-charwilar, siler bilen bille turghan yer yüzidiki herbir yawayi haywanlar, kémidin chiqqanlarning hemmisi bilen — yer yüzidiki héchbir haywanni qaldurmay, ular bilen Öz ehdemni tüzimen. ◘Yesh. 54:9. 11 Men siler bilen shundaq ehde tüzimenki, ne barliq et igiliri topan bilen yoqitilmas, ne yerni weyran qilidighan héchbir topan yene kelmes». ◼«ehde» — ibraniy tilida «ehdem».
12-13 Xuda yene: — «Men Özüm siler bilen we qéshinglardiki hemme jan igiliri bilen menggülük, yeni pütkül ewladliringlarghiche békitken mushu ehdemning belgisi shuki: — Mana, Men Özüm bilen yerning otturisida bolghan ehdining belgisi bolsun dep hesen-hüsinimni bulutlar ichige qoyimen; 14-15 we shundaq boliduki, Men yerning üstige bulutlarni chiqarghinimda, shundaqla hesen-hüsen bulutlar ichide ayan bolghinida, Men siler bilen et igiliri bolghan barliq janiwarlar bilen tüzgen ehdemni yad étimen; buningdin kéyin sular hergiz hemme jandarlarni halak qilghuchi topan bolmas. 16 Hesen-hüsen bulutlar arisida peyda bolidu; Men uninggha qaraymen we shuning bilen Menki Xuda yer yüzidiki et igiliri bolghan barliq janiwarlar bilen otturimizda békitken ehdemni yad étimen», — dédi.
17 Xuda Nuhqa yene: — «Mana bu Men Özüm bilen yer yüzidiki barliq et igiliri otturisida békitken ehdemning nishan-belgisidur», — dédi.
Nuh we uning oghulliri; Nuhning öz oghulliri toghruluq béshariti
18 Nuhning kémidin chiqqan oghulliri Shem, Ham we Yafet idi. Ham Qanaanning atisi boldi. ◼«Qanaan» — mushu «Qanaan» dégen kishi «Qanaaniylar»ning ejdadi idi. ◘Yar. 6:10.
19 Bu üchi Nuhning oghulliri bolup, pütkül yer yüzige taralghan ahale shularning nesil-ewladliridur. 20 Nuh tériqchiliq qilishqa bashlap, bir üzümzarliq berpa qildi. ◼«tériqchiliq qilishqa bashlap» — ibraniy tilida «tupraq ehli idi» dégen sözler bilen ipadilinidu. 21 U uning sharabidin ichip, mest bolup qélip, öz chédiri ichide kiyim-kécheklirini séliwétip, yalingach yétip qaldi. 22 Qanaanning atisi Ham kélip, atisining ewritini körüp, sirtqa chiqip ikki qérindishigha éytti. 23 Shem bilen Yafet qopup yépinjini élip, mürisige artip, keyniche méngip kirip, atisining yalingach bedinini yépip qoydi. Ular yüzini aldi terepke qilip, atisining yalingach ténige qarimidi. ◼«yépinchi» — mushu yerde belkim atisining kiyimini körsitishi mumkin. Bu sözdin qarighanda, Ham uni dadisining chédiridin élip chiqqan bolushi mumkin. 24 Nuh sharabning keypidin oyghinip, kenji oghlining özige néme qilghinini bilip: —
25 Qanaan’gha lenet bolghay!
U qérindashlirining qulining quli bolsun,
— dep qarghidi. ◼«Qanaan’gha lenet bolghay!» — Yaman ish qilghini Ham tursa, némishqa oghli Qanaan lenetke qaldi? Bu mesile toghruluq, shundaqla Nuh peyghemberning bu bésharitining bashqa qisimliri üstide «qoshumche söz»imizde azraq toxtilimiz.
26 U yene: —
Shemning Xudasi bolghan Perwerdigargha teshekkür-medhiye keltürülgey!
Qanaan Shemning quli bolsun.
27 Xuda Yafetni awutqay!
U Shemning chédirlirida turghay,
Qanaan bolsa uning quli bolghay! — dédi. ◼«Nuh peyghemberning 25-27-ayettiki béshariti» — Nuh peyghemberning bu béshariti üstide «qoshumche söz»imizde azraq toxtilimiz.
28 Nuh topandin kéyin üch yüz ellik yil ömür kördi. 29 Bu teriqide Nuh jemiy toqquz yüz ellik yil kün körüp, alemdin ötti.

- Yaritilish
- <
- 9
- >

◘9:1 Yar. 1:28; 8:17.

◘9:3 Yar. 1:29.

◘9:4 Law. 3:17; 7:26; 17:14; 19:26; Qan. 12:23.

◘9:5 Mis. 21:12,28.

◘9:6 Yar. 1:27; Yigh. 4:13; Mat. 26:52; Weh. 13:10.

◘9:7 Yar. 1:28; 8:17.

◘9:8-9 Yesh. 54:9.

◼9:11 «ehde» — ibraniy tilida «ehdem».

◼9:18 «Qanaan» — mushu «Qanaan» dégen kishi «Qanaaniylar»ning ejdadi idi.

◘9:18 Yar. 6:10.

◼9:20 «tériqchiliq qilishqa bashlap» — ibraniy tilida «tupraq ehli idi» dégen sözler bilen ipadilinidu.

◼9:23 «yépinchi» — mushu yerde belkim atisining kiyimini körsitishi mumkin. Bu sözdin qarighanda, Ham uni dadisining chédiridin élip chiqqan bolushi mumkin.

◼9:25 «Qanaan’gha lenet bolghay!» — Yaman ish qilghini Ham tursa, némishqa oghli Qanaan lenetke qaldi? Bu mesile toghruluq, shundaqla Nuh peyghemberning bu bésharitining bashqa qisimliri üstide «qoshumche söz»imizde azraq toxtilimiz.

◼9:27 «Nuh peyghemberning 25-27-ayettiki béshariti» — Nuh peyghemberning bu béshariti üstide «qoshumche söz»imizde azraq toxtilimiz.

© 2010 Mukeddes Kalam - Uyghur Bible Translation Committee